38.		Odvolanie poškodeného proti rozhodnutiu o priestupku
			(§ 81 ods. 2 ZoP)
Miroslav Tvrdý, bytom Poľná ul. č. 2567/13, 971 01 Prievidza	Okresný úrad 
	Odbor opravných prostriedkov
Prievidza dňa 8. 3. 2023	Kvetinová ul. č. 5, 911 01 Trenčín
Vec:	Odvolanie poškodeného proti rozhodnutiu o priestupku č.: A/2023/345/OVVS-Ká
V priestupkovom konaní vedenom na Okresnom úrade v Prievidzi, odbor všeobecnej vnútornej správy, Nám. SNP č. 56, Prievidza pod č. j.: A/2023/345/OVVS-Ká proti Otovi Krátkemu, vydal správny orgán rozhodnutie zo dňa 1. 3. 2023, v ktorom obvineného uznal vinným z priestupku proti majetku podľa § 50 zákona č. 372/1990 Zb. o priestupkoch v znení neskorších predpisov za to, že úmyselne spôsobil škodu na cudzom majetku a za priestupok mu uložil pokutu vo výške 165 € a poškodeného odkázal s jeho nárokom na náhradu škody na súd.
Keďže škoda bola spôsobená mne, uplatnil som si v priestupkovom konaní podľa § 70 zákona č. 372/1990 Zb. o priestupkoch v znení neskorších predpisov náhradu škody vo výške 116,20 € za nové okno na garáži a poškodený zámok na vchodových dverách do garáže. Uplatnenú náhradu škody som mal presne vyčíslenú a doklad od firmy, ktorá mi výmenu okna a opravu zámku na dverách vykonala, som správnemu orgánu predložil. Správny orgán ma však v rozhodnutí o priestupku s mojím nárokom na náhradu škody odkázal na súd.
Proti rozhodnutiu správneho orgánu č. j.: A/2023/345/OVVS-Ká zo dňa 1. 3. 2023 podávam podľa § 81 ods. 2 zákona č. 372/1990 Zb. o priestupkoch v znení neskorších predpisov, v predpísanej lehote z týchto dôvodov 
odvolanie.
Podľa § 70 ods. 2 zákona č. 372/1990 Zb. o priestupkoch v znení neskorších predpisov, ak je škoda a jej výška spoľahlivo zistená a nebola dobrovoľne nahradená, uloží správny orgán páchateľovi priestupku povinnosť ju nahradiť.
Nárok na náhradu škody, ktorá mi bola spôsobená, som riadne v konaní o priestupku uplatnil a jej výšku som dokladmi preukázal. Preto žiadam, aby odvolací správny orgán rozhodnutie prvostupňového správneho orgánu č. j.: A/2023/345/OVVS-Ká zo dňa 1. 3. 2023 zmenil tak, že obvinenému uloží povinnosť nahradiť mi škodu vo výške 116,20 € do 15 dní po právoplatnosti rozhodnutia.
	Miroslav Tvrdý
Poznámka
Podmienkou uloženia povinnosti v priestupkovom konaní nahradiť škodu je, že škoda a jej výška je spoľahlivo zistená. 
V priestupkovom konaní prichádza do úvahy len náhrada škody vyčíslená v peniazoch. Ak je zistenie škody alebo jej časti zložitejšie a obťažnejšie a v tej súvislosti by sa priestupkové konanie predlžovalo, správny orgán odkáže poškodeného na uplatnenie náhrady škody cestou súdu. Súdne konanie však trvá pomerne dlhšie, preto každý poškodený by sa mal snažiť o to, aby výšku náhrady škody preukázal v priestupkovom konaní.